
РЕПУБЛИКА БЪЛГАРИЯ
Министър на земеделието и храните

ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ


ДОКЛАД
ОТ Д-Р ГЕОРГИ ТАХОВ– МИНИСТЪР НА ЗЕМЕДЕЛИЕТО И ХРАНИТЕ


Относно: Проект на Постановление на Министерския съвет за изменение и допълнение на Тарифата за таксите, които се заплащат при промяна на предназначението на земеделските земи, одобрена с Постановление 
№ 112 на Министерския съвет от 2002 г.


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за изменение и допълнение на Тарифата за таксите, които се заплащат при промяна на предназначението на земеделските земи, одобрена с Постановление № 112 на Министерския съвет от 2002 г. (обн., ДВ, бр. 56 от 2002 г.).

Причини, които налагат приемането на акта
Земята е основно национално богатство, защото е източник и основа за всички други блага и има ограничена площ. Предвид тази ценност на земята като благо от най-висш порядък за цялото общество в чл. 21, ал. 2 от Конституцията на Република България се прогласява принципът за използването на обработваемата земя само за земеделски цели, като промяна на нейното предназначение се допуска по изключение при доказана нужда, при условия и ред, регламентирани в специален закон - Закон за опазване на земеделските земи.
[bookmark: to_paragraph_id28471916]В нормата на чл. 30, ал. 1 от Закона за опазване на земеделските земи (ЗОЗЗ) е посочено, че при промяна на предназначението на земеделска земя, когато не е от общинския поземлен фонд, се заплаща държавна такса, определена с тарифа, одобрена от Министерския съвет. Това е Тарифа за таксите, които се заплащат при промяна на предназначението на земеделските земи, одобрена с Постановление 
№ 112 на Министерски съвет от 2002 г. (Тарифата). Последното изменение на Тарифата е през 2012 г., като изменението, касаещо самите такси е през 2008 г., поради което размерът на таксите не е съобразен с новите икономически условия (процента на инфлация, увеличаване размера на минималната и на средната работна заплата) и с увеличените разходите на административния орган за предоставяне на услугите.
Целта е да се постигне обективно съотношение между размера на таксите и разходите на административния орган при остойностяване на съответната административна услуга, съобразно актуалните икономически условия и реално извършените преки и непреки разходи, за предоставянето им. Новият размер ще съответства на актуалните икономически условия и разходите на административния орган след остойностяване на съответните услуги, в т.ч. необходимите материално-технически разходи и всички административни разходи за изпълнение на задълженията на длъжностните лица с оглед на тяхната квалификация и изразходвано работно време. По този начин съществуващите държавни такси ще бъдат приведени в съответствие с настъпилите промени в стойността на разходите.
През последните години се наблюдава повишен обществен интерес от извършване на строителство върху земеделските земи, а не върху земи в регулационните граници на населените места или в нарушени терени. С оглед опазването на земеделските земи, каквато е основната същност на Закона за опазването на земеделските земи са направени изменения и допълнения в разпоредбата на чл. 5 от Тарифата, в която е регламентиран начинът на определяне на размера на държавната такса, която се заплаща при промяна на предназначението за 1 дка земеделска земя за неземеделски нужди. Във връзка с ограничаване извършването на строителство върху големи площи земеделски земи, в проекта на тарифата е въведено увеличение на коефициента за площ, както и са въведени нови коефициенти, когато се засяга площ над 10 дка, предвид че в досега действащата тарифа, когато засегнатата площ е над 10 дка, коефициентът за площ е един и същ. Предвидено е повишаване на коефициента за поливност с цел да се ограничи промяната на предназначение на поливна земеделска земя.
Във връзка с опазването на земеделските земи и наличието на икономически интерес от изграждането на обекти за производство на енергия от възобновяеми източници и с оглед насърчаването на тяхното разполагане върху по-малки площи земеделски земи е въведен нов коефициент за площ за обектите на енергетика (в чл. 5, ал. 1, т. 1а), като в зависимост от мощността и различните технологии и характеристики на централите, същите са разделени на три групи (до 10 дка, от 10 до 100 дка и над 100 дка).
Независимо какъв е обектът, който ще се изгражда върху земеделската земя, тя престава да се използва в съответствие с нейното основно предназначение – за производство на растителна продукция и паша на добитък по начин, неувреждащ почвеното плодородие и здравето, съгласно чл. 2, ал. 2 от ЗОЗЗ. В тази връзка е направено изменение на чл. 6 и чл. 8 от Тарифата, в които са изброени видовете обекти, според които се определя коефициентът за категорията на населеното място.
Извършени са изменения и допълнения в Раздел III, в който са определени таксите за извършваните административни услуги, предвид че действащата тарифа не е съобразена с настъпилите законодателни промени.
С разпоредбата на чл. 24, ал. 7 – 9 от ЗОЗЗ (Нова, ДВ, бр. 87 от 2010 г., предишна ал. 5, бр. 39 от 2011 г., доп., бр. 86 от 2023 г., изм., бр. 16 от 2024 г.) се въведе за национален обект или на общински обект от първостепенно значение, които стават публична държавна или общинска собственост да не се постановява решение на комисиите по чл. 17, ал. 1 от ЗОЗЗ за промяна на предназначението на земеделските земи, а от министъра на земеделието и храните или оправомощено от него лице да се издава удостоверение. С нормите на § 78 от Закона за изменение и допълнение на Закона за енергията от възобновяеми източници (ЗИД на ЗЕВИ), обн., ДВ, бр. 86 от 2023 г., § 7 и 8 от Закона за изменение на Данъчно-осигурителния процесуален кодекс, (обн., ДВ, бр. 106 от 2023 г.), § 7, 8 и 9 от Преходните и заключителни разпоредби на Закона за изменение и допълнение на Закона за енергетиката (обн., ДВ, бр. 16 от 2024 г), и § 9 и 10 от Закона за изменение и допълнение на Закона за собствеността и ползването на земеделските земи (обн., ДВ, бр. 33 от 2024 г.) са направени изменения и допълнения в Закона за опазване на земеделските земи (ЗОЗЗ), относно процедурите, свързани с изграждането на обекти за производство на електрическа енергия от възобновяеми енергийни източници върху земеделски земи. На основание чл. 24б, ал. 1 от ЗОЗЗ за постигане на националната цел по чл. 12, ал. 1 от Закона за енергията от възобновяеми източници и във връзка с прилагане на насърчението по чл. 17, ал. 1, т. 8 от същия закон, земеделските земи се считат с променено предназначение след влизането в сила на подробен устройствен план, предвиждащ изграждане на обект за производство на енергия от възобновяеми източници и издаване на удостоверение. В ал. 4 от същата разпоредба е въведено условието, че министърът на земеделието и храните или оправомощено от него длъжностно лице определя служебно таксата по чл. 30, ал. 1 от ЗОЗЗ. Извършваните административни услуги по служебно определяне на таксата и издаването на удостоверение по реда на чл. 24б от ЗОЗЗ и на удостоверения по реда на чл. 24, ал. 9 от ЗОЗЗ не са разписани в сега действащата тарифа.
Завишени са таксите за разглеждане на искания, подадени по реда на ЗОЗЗ – за постановяване на решение на комисиите по чл. 17, ал. 1 от ЗОЗЗ, за издаване на удостоверения, на актове за категоризация, на препис-извлечение от решение, за изготвяне на справки и становища, предвид че администрирането на заявленията е свързано с обработването на голяма по обем документация и осъществяването на кореспонденция за служебно събиране на доказателства и документи по съответните административни производства. Завишаването ще доведе до реална разходоориентираност на стойността на извършваната услуга и до обезпечаване на административните дейности, извършвани от дирекция „Поземлени отношения и комасация” и областните дирекции „Земеделие“, свързани с изпълнение на разпоредбите на ЗОЗЗ.
Във връзка с гореизложеното е необходимо действащата към момента Тарифа за таксите, които се заплащат при промяна на предназначението на земеделските земи да бъде изменена и допълнена.
Проектът на Постановление на Министерския съвет за изменение и допълнение на Тарифата за таксите, които се заплащат при промяна на предназначението на земеделските земи е включен в Оперативната програма на Министерския съвет за периода април – юни 2025 г., приета с Решение № 261 на Министерския съвет от 29.04-2025 г.

Цели
Намаляване на предложенията за промяна на предназначението на земеделските земи за неземеделски нужди.
Обективно съотношение между размера на таксите и разходите на административния орган при остойностяване на съответната административна услуга, съобразно актуалните икономически условия и реално извършените преки и непреки разходи за предоставянето им.

Очаквани резултати от прилагането на акта
Опазване на земеделските земи с въведените изменения с ограничителен характер.
Справедливо определяне размера на съответната такса, съобразен с реално време и разходи за извършване на услугата.

Финансови и други средства, необходими за прилагането на новата уредба
Изчислено е финансово въздействие върху държавния бюджет на предложения проект на изменение и допълнение на Тарифата за таксите, които се заплащат при промяна на предназначението на земеделските земи, като очаквания размер на приходите, които ще постъпят допълнително в държавния бюджет е в годишен размер на 4 883 000 лв.
Приходите са включени в предоставената информация във връзка с разработване на законопроект за държавния бюджет на Република България за 
2025 г., в частта на мерки и предложения за увеличаване на неданъчните приходи, от компетентността на Министерство на земеделието и храните (МЗХ) и са включени в приетия Закона за държавния бюджет на Република България за 2025 г.
Поради което към проекта на акт е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.
[bookmark: _GoBack]За приемането на проекта на постановление не са необходими допълнителни разходи/трансфери/други плащания по бюджета на Министерство на земеделието и храните.
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Анализ за съответствие с правото на Европейския съюз
С проекта на Постановление на Министерския съвет за изменение и допълнение на Тарифа за таксите, които се заплащат при промяна на предназначението на земеделските земи, приета с Постановление № 112 на Министерски съвет от 2002 г., не се транспонират актове на институции на Европейския съюз, поради което не е изготвена и представена таблица за съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектът на постановление, проектът на доклад (мотиви), частичната предварителната оценка на въздействието и становището на дирекция „Координация и модернизация на администрацията“ в Министерския съвет, са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове, справката за отразяване на предложения и становища, постъпили при проведената обществена консултация е публикувана на интернет страницата на Министерството на земеделието и храните и на Портала за обществени консултации.

Проектът на Постановление на Министерския съвет за изменение и допълнение на Тарифата за таксите, които се заплащат при промяна на предназначението на земеделските земи е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени. 


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,
Във връзка с гореизложеното и на основание чл. 8, ал. 1 от Устройствения правилник на Министерския съвет и на неговата администрация предлагам Министерският съвет да приеме предложения проект на Постановление за изменение и допълнение на Тарифата за таксите, които се заплащат при промяна на предназначението на земеделските земи, одобрена с Постановление № 112 на Министерския съвет от 2002 г.

	Приложения: 
	1. Проект на Постановление на Министерския съвет;
2. План сметки;
3. Частична предварителна оценка на въздействието;
4. Становище на дирекция „Координация и модернизация на администрацията“ в Министерския съвет;
5. Финансова обосновка;
6. Справка за отразяване на становищата, постъпили по реда на чл. 32 – 34 от УПМСНА;
7. Постъпили становища по реда на чл. 32 – 34 от УПМСНА;
8. Справка за отразяване на постъпилите предложения и становища от проведената обществена консултация;
9. Постъпили становища и предложения от проведената обществена консултация;
10. Проект на съобщение за средствата за масово осведомяване.

